# metadata.dc.contributor.author[].value
Universitat de Barcelona. Grup d’Innovació Docent ATESI

# metadata.dc.description.abstract[].value
Un fragment de teixit elaborat amb draps de colors, extret de roba de rebuig, trenat per diverses persones per cordar una cadira recuperada, i a efecte de prototip per un projecte de disseny experimental i sostenible, esdevé imatge simbòlica, recursiva.
Hem de ser ferms defensors de la capacitat de servei públic de l’art i el disseny contemporanis, i de tot el que hi succeeix en els seus territoris intersticials. Des d’un enfocament metodològic, de procés constant, constructiu i reflexiu, s’ha d’apostar per crear situacions d’intercanvi on es difuminin els papers entre artistes i espectadors. Objectes, maquetes i models d’utilitat s’oposen a la discreta fredor de l’obra acabada.
Matèries primeres deixen pas a la idea de suprareciclatge. Tractes humans oposats al mercadeig. Cures i coneixements encarnats versus transmissions estandarditzades.
L’art amb un posicionament participatiu, des de la cocreació, és dependent de l’experiència de primera mà i no entén d’encarceraments academicistes i esteticistes.
Tampoc d’entelèquies. Ha de ser compromès i tangible. Oportú. Ètic. Ha de permetre aprendre a qui hi participa. Ha de fer pensar des de l’acció directa i ha d’interpel·lar l’ara de manera crítica, política i reivindicativa, des dels sabers de generacions prèvies: perquè el demà és massa tard.
Genealogies. Recurs d’oportunitats és una mostra que serveix com espai de reflexió i difusió dels aprenentatges i els serveis que contenen diferents projectes de creació que s’adscriuen en alguna de les anteriors afirmacions, promogudes per creatius novells o professionals vinculats a la Facultat de Belles Arts de la Universitat de Barcelona.

# metadata.dc.rights[].value
cc by-nc-nd (c) Grup UB d’Innovació Docent ATESI, Universitat de Barcelona, 2022

# metadata.dc.source[].value
Grup Innovació Docent - ATESI (Facultat de Belles Arts)